## El Consell renova la comanda de gestió de mitjans per a l’extinció d’incendis forestals amb els consorcis de bombers de València i Castelló

*** Emergències destina 2,37 milions d’euros a estes actuacions de gestió i direcció operativa del Servici de Bombers Forestals de la Generalitat**

El Consell ha autoritzat els convenis pels quals es renova l’encàrrec que l’Agència Valenciana de Seguretat i Resposta a les Emergències (AVSRE) fa als consorcis provincials de bombers de València i Castelló per a la gestió i direcció operativa dels mitjans del Servici de Bombers Forestals de la Generalitat.

En virtut d’estos acords, l’AVSRE destina una dotació global de 2,37 milions d’euros corresponent a l’anualitat de 2025. En concret, el consorci de València rep un total d’1.340.000 euros i el consorci de Castelló, 1.030.000 euros.

Entre altres funcions, el personal assignat a esta comanda de gestió s’encarrega de gestionar, organitzar, distribuir i controlar el treball diari del Servici de Bombers Forestals a càrrec seu, així com de planificar, organitzar i supervisar les activitats diàries d’entrenament, pràctiques de maneig i manteniment dels equips, ferramentes mecàniques i manuals i equips de comunicacions, a més de dirigir les actuacions que se’ls encarreguen amb motiu de situacions d’emergència.

Per a l’execució d’estes actuacions, els convenis estipulen que els consorcis disposaran, a part del seu propi personal tècnic i operatiu, de personal tècnic forestal i de personal coordinador forestal per a dirigir les labors d’extinció d’incendis i per a programar i supervisar les activitats diàries dels mitjans del Servici de Bombers Forestals de la Generalitat.

En este sentit, s’establix que els consorcis comptaran amb personal coordinador forestal necessari per a la gestió i supervisió del servici, de manera que cada persona amb estes funcions tindrà assignades, de manera permanent, un nombre d’unitats de bombers forestals anuals i de reforç en la campanya d’estiu.

Fecha: 18/11/2025